ಮಡಿಕೇರಿ: ಹೊಳೆಯಲ್ಲಿ ಕೊಚ್ಚಿ ಹೋಗಿದ್ದ ವ್ಯಕ್ತಿಯ ಮೃತದೇಹ ಪತ್ತೆ ಮಡಿಕೇರಿ ಜು.15 : ಭಾರೀ ಮಳೆಯಿಂದಾಗಿ ಉಕ್ಕಿ ಹರಿಯುತ್ತಿದ್ದ ಕಿರು ಹೊಳೆ ದಾಟುವ ಸಂದರ್ಭ ನೀರು ಪಾಲಾಗಿದ್ದ ಬೊಮ್ಮೇಗೌಡನ ಚಿಣ್ಣಪ್ಪ70 ಅವರ ಮೃತದೇಹ ಪತ್ತೆಯಾಗಿದೆ. ಘಟನೆ ನಡೆದ ಸ್ಥಳದಿಂದ 300 ಅಡಿ ದೂರದಲ್ಲಿ ಮೃತ ಶರೀರ ಗುರುವಾರ ಬೆಳಗೆ 7 ಗಂಟೆಗೆ ಕಂಡು ಬಂದಿದ್ದು, ಗ್ರಾಮಸ್ಥರು ಪೊಲೀಸರಿಗೆ ಮಾಹಿತಿ ನೀಡಿದ್ದಾರೆ. ಎನ್.ಡಿ.ಆರ್.ಎಫ್ ಯೋಧರು, ಮಡಿಕೇರಿ ಗ್ರಾಮಾಂತರ ಠಾಣೆ ಪೊಲೀಸರು ಮೃತದೇಹವನ್ನು ನೀರಿನಿಂದ ಮೇಲೆತ್ತಿ ಮಹಜರು ನಡೆಸಿದರು. ಬಳಿಕ ಮೃತದೇಹವನ್ನು ಮಡಿಕೇರಿ ಜಿಲ್ಲಾಸ್ಪತ್ರೆಯ ಶವಾಗಾರಕ್ಕೆ ಸ್ಥಳಾಂತರಿಸಿ, ಮರಣೋತ್ತರ ಪರೀಕ್ಷೆ ನಡೆಸಿದ ಬಳಿಕ ವಾರಸುದಾರರಿಗೆ ಹಸ್ತಾಂತರಿಸಲಾಯಿತು. ಮೃತ ಚಿಣ್ಣಪ್ಪ ಪತ್ನಿ, ಇಬ್ಬರು ಪುತ್ರರು ಹಾಗೂ ಓರ್ವ ಪುತ್ರಿಯನ್ನು ಅಗಲಿದ್ದಾರೆ. ಬೊಮ್ಮೇಗೌಡನ ಚಿಣ್ಣಪ್ಪ ವಿಕಲ ಚೇತನರಾಗಿದ್ದು, ಗುರುವಾರ ಅವರ ಕುಟುಂಬದ ಐನ್ ಮನೆಯಲ್ಲಿ ಸಾಂಪ್ರದಾಯಿಕ ಪೂಜೆ ಏರ್ಪಡಿಸಲು ತೀರ್ಮಾನಿಸಲಾಗಿತ್ತು. ಅದರಂತೆ ಬುಧವಾರ ಸಂಜೆ ಐನ್ ಮನೆಯಲ್ಲಿ ಮಾಡಲಾಗಿರುವ ಸಿದ್ಧತೆಗಳ ಕುರಿತು ಪರಿಶೀಲನೆ ನಡೆಸಲು ತಮ್ಮ ಸಂಬಂಧಿ ಕುಂಞಪ್ಪ ಎಂಬವರ ಜೊತೆ ತೆರಳಿ ಮನೆಗೆ ವಾಪಾಸಾಗುತ್ತಿದ್ದರು. ಈ ಸಂದರ್ಭ ಗದ್ದೆಯ ಪಕ್ಕದಲ್ಲಿದ್ದ ಉಕ್ಕಿ ಹರಿಯುತ್ತಿದ್ದ ಕಿರುಹೊಳೆ ದಾಟುವಾಗ ನೀರಿಗೆ ಬಿದ್ದ ಚಿಣ್ಣಪ್ಪ ಕೊಚ್ಚಿ ಹೋಗಿದ್ದರು.